กรมอุตุนิยมวิทยา ขอให้ประชาชนรักษาสุขภาพ เนื่องจากช่วงต้นเดือนกุมภาพันธ์นี้สภาพอากาศค่อนข้างแปรปรวน
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยตลอดสุดสัปดาห์นี้ว่า 1-7 กุมภาพันธ์ 2564 ตั้งแต่วันนี้ 1 กุมภาพันธ์ 2564 ภาคเหนืออุณหภูมิจะลดลง 2-4 องศาเซลเซียส อุณหภูมิต่ำสุด 14-18 องศาเซลเซียส ยอดดอยอากาศหนาวถึงหนาวจัด 3-10 องศาเซลเซียส ส่วนภาคตะวันออกเฉียงเหนือ อุณหภูมิเริ่มสูงขึ้น 1-2 องศาเซลเซียสแต่ยังคงมีอากาศหนาวกับมีหมอกในช่วงเช้า  ยอดภูอากาศหนาวจัดอุณหภูมิต่ำสุด 8-12 องศาเซลเซียส ขณะที่ภาคกลาง อากาศเย็นกับมีหมอกบางอุณหภูมิต่ำสุด 18-22 องศาเซลเซียส และภาคตะวันออก อากาศเย็นอุณหภูมิต่ำสุด  21-24 องศาเซลเซียส ขอให้ประชาชนรักษาสุขภาพ ส่วนภาคใต้ มีฝนร้อยละ 30 ของพื้นที่ จากนั้นในวันที่ 3-6 กุมภาพันธ์ 2564 มวลอากาศเย็นจากประเทศจีนจะแผ่ปกคลุมประเทศไทยตอนบนและทะเลจีนใต้ทำให้หลายพื้นที่มีอากาศหนาวระลอกใหม่รองอธิบดีกรมอุตุนิยมวิทยาฝ่ายปฏิบัติการ กล่าวต่อว่า จากสถิติสภาพภูมิอากาศกลางเดือนกุมภาพันธ์ที่จะถึงนี้จะสิ้นสุดฤดูหนาวแล้ว แต่อาจคลาดเคลื่อน ขอให้ประชาชนติดตามสภาพอากาศอย่างต่อเนื่อง